РЕЦЕНЗИЈА ЗБИРКЕ ПРИПРЕМА ЗА ЧАСОВЕ У ОСНОВНОЈ И СРЕДЊОЈ ШКОЛИ *МЕТОДИЧКИ УЗЛЕТИ 2*

Наставничка професија представља часну и угледну одредницу на друштвеној лестивци, што је одвајкада чини једном од најпожељнијих и најреспектабилнијих у свим периодима културне историје сваког народа. Но, то је управо чини веома комплексном и захтевном за све стучњаке које се обавежу да образују и васпитавају младе генерације преобраћајући их у мудре и одговорне представнике своје државе и друштва у коме живе. Професор мора одговорити на строге захтеве школског законодавца као стручњак, као креатор, али пре свега као човек, него ли било који појединац другог занимања. Настава у XXI веку и концепт целоживотног учења постављају пред наставнике и професоре обавезу сталног стручног усавршавања. У вези са тим, професор је у обавези да прати трендове развоја друштва и образовања, те да им се прилагођава, не одступајући ни педаљ од друштвених, моралних и професионалних начела. Како би пружио подршку својим колегиницама и колегама у таквом настојању, Центар за професионално усавршавање Филозофског факултета Универзитета у Нишу је другу годину заредом расписао конкурс за избор најбоље методичке припреме, које су своје место нашле у збирци названој *Методички узлети 2*. Приређивачи проф. др Јелена Максимовић, доц. др Весна Симовић и Александар Новаковић уврстили су у ову збирку девет најоригиналнијих и најкреативнијих припрема наставника друштвено-хуманистичких наука, стране и националне филологије. При одабиру припрема водили су се унапред утврђеним критеријумима – њиховом стручношћу, целовитошћу, иновативношћу у приступу и примењеној методологији, применом савремених наставних средстава и испуњености свих стандарда савремених образовних стратегија.

Збирка је подељена на три целине које чине по три (најбоље) припреме из: 1) области националне филологије; 2) области друштвено-хуманистичких наука, и 3) области стране филологије. Из области националне филологије приређивачи су изабрали три припреме из области књижевности – *Аска и вук*, *Романтичарска слагалица*, *Коштана*. Аутори припрема су на савремен и оригинални начин приступили изучавању (и утврђивању) књижевних садржаја, уз комбинацију више метода (дијалошку, текстовну и игровну) и облика рада. Притом, примена савремених информационо-комуникационих технологија појавила се као неизоставан пратилац наставе. Наставница Бојана Ракоњац приступила је обради познате приповетке Иве Андрића *Аска и вук*, инсистирајући на свеобухватном спознавању Аскиног лика кроз разумевање њених поступака и кроз сагледавање промена до којих долази током Аскине борбе за живот. Наставница Јелица Пајић је применом видео-спотова приступила систематизацији градива из области књижевности европског романтизма, мотивишући ученике за доживљајно и истраживачко читање. Наставница Зорица Ивановић је у тумачењу лика најпознатије Станковићеве јунакиње Коштане комбинујући више метода успешно представила њену вишедимензионалност кроз емпатично сагледавање положаја жене у патријархалној заједници.

Награђене методичке припреме из области друштвено-хуманистичких наука обухватају припреме из географије, социологије и основа економије и банкарства. Начин на који су садржаји обрађени подстиче развијање компетенција за целоживотно учење, комуникацију, рад са подацима и информацијама и сарадњу. Аутори ових припрема користили су монолошку, дијалошку, илустративно-демонстративну методу, методу практичног рада и демонстративну методу. Наставници Иван Цветковић и Јована Јоцић су својом припремом *Васиона и Земља и Облик* спојили два наставна предмета: Географију и Ликовну културу и на тај начин директно омогућили развој међупредметних компетенција. Наставница Савица Ђурђевић својом припремом *Становништво и демографски процеси* настоји да оспособи ученике за самостално истраживање и примену претходно наученог градива. Наставница Весна Петровић у припреми *Продаја неживотног осигурања* пружа увид у час који је усмерен ка практичној примени стеченог знања, чија је вредност утемељена у практичној обуци путем симулације рада осигуравајућег друштва.

Из области стране филологије приређивачи су изабрали три методичке припреме – једну за час енглеског језика и две за часове француског језика. Наставница Биљана Пиповић у припреми *Survival* користи оригинални интердисциплинарни приступ теми очувања животне средине и биљних и животињских врста, при чему се језички и комуникативни циљеви остварују кроз употребу разноврсног и аутентичног наставног материјала који омогућава успешно међупредметно повезивање (енглески језик са биологијом, екологијом, хемијом, географијом, информатиком, музичком и ликовном културом). Наставница Јелена Вучковић у припреми *La fête* предвиђа рад са ученицима који наставу прате по Индивидуалном образовном програму 2 (ИОП 2). У питању је пример припреме која показује како је могуће одговорити изазовима које намеће рад са ученицима који имају сметње у развоју и различите врсте инвалидитета коришћењем адекватно изабраног наставног материјала. Наставница Миљана Миладиновић припремом *Le Club des lookés* приказује један од начина утврђивања градива из француског језика и могућност његовог повезивања са несродним дисциплинама (каква је историја).

Збирка *Методички узлети 2* представља избор најлепших и најкреативнијих припрема приспелих по расписаном конкурсу трију поменутих области. На основу свега реченог са задовољством је препоручујем за објављивање и изражавам наду да ће Филозофски факултет и Центар за професионално усавршавање наставити са овом дивном акцијом повезивања наставника и објављивања квалитетних наставних материјала.

|  |  |
| --- | --- |
| У Нишу, 29. новембра 2020. године | Рецензент |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  | (Проф. др Марина С. Јањић) |