Већу Департмана за србистику Филозофског факултета Универзитета у Нишу

Наставно-научном већу Филозофског факултета Универзитета у Нишу

РЕЦЕНЗИЈА

*На темељима народних говора*: зборник радова посвећен проф. др Јордани Марковић поводом одласка у пензију. Ниш: Филозофски факултет, 2020, с. 565.

Већ поднасловом рукописа зборника радова припремљених за штампу истакнут је повод за његово настајање и објављивање. Студије и чланци на овом месту сабрани обележавају формални завршетак радног периода проф др. Јордане Марковић, професорке која је својим дугогодишњим посвећеним научним и педагошким активностима обележила настајање и развој катедре за проучавање српског језика и књижевности (сада Департмана за србистику) на Филозофском факултету Универзитета у Нишу, на којој је радила до одласка у пензију 2019. године.

Овај рукопис има 565 страница на којима је распоређено преко педесет радова које су за штампу припремиле доц др. Татјана Трајковић и проф. др Надежда Јовић. Увод у зборник представља објективан и концизан преглед научно-педагошког рада професорке Марковић, формиран тако да пружа увид у разноврсне и многобројне облике њеног деловања унутар научне заједнице. Њему је придружен попис научних и стручних публикација (*Биографија и библиографија проф. др Јордане Марковић*) објављиваних у периоду од 1990. до 2019. године.

Уреднице су радове распоредиле критеријумом азбучног систематизовања презимена аутора те тако у рукопису један за другим следе прилози који припадају различитим областима науке о језику и науке о књижевности. Прилози у зборнику не припадају истом типу научних радова: поред оригиналних научних радова, прегледних и стручних чланака, приказа грађе или апаратуре којом се промовишу будућа истраживања, рукопис садржи скице планираних научних истраживања, пригодне реферате, говоре на промоцијама и слично.

Разноврсни феномени из области науке о књижевности предмет су истраживања у следећим радовима: Снежана Божић „*Бајка* Добрице Ђосића: књижевна критика о романескном искораку у алегоријско–сатиричну фантастику”, Мирјана Бојанић Ђирковић „*Фрагменти сећања* Лалија Соколова: прилог тумачењу мемоарско-аутобиографске прозе о холокаусту”, Данијела Костадиновић „*Кад дрвеће умире*: митопоетска представа о дрвету у прози Живка Чинга”, Надежда Лаиновић Стојановић „Рад на дешифровању и превођењу зборника *В Сербии и о Сербии* Степана Ивановича Чахотина”, Весна Лопичић „Промишљања: Зашто Блејк и данас”, Горан Максимовић „Стварност и прича у дневничким записима Владете Јеротића”, Дејан Милутиновић „Хофман и детективика”, Велибор Петковић, „Стваралачки и психолошки мотиви у *Житију Светог Петра Коришког*”, Сава Стаменковић, „Мали људи у фантастичним околностима: судбина обичних људи и фантастика у историјском роману *Велики рат* Александра Гаталице”, Мирољуб Стојановић, „Освећење културног споменика”. У фокусу истраживача била је књижевна грађа различитих периода и жанровских карактеристика, са приступима проблему структуре, књижевноисторијским, текстолошким питањима, одликама поетике, рецепције уметничког текста и слично.

Групом радова посвећеним науци о језику доминирају они фокусирани на дијалетолошка истраживања, али има и оних из области етнолингвистике, теренске лингвистике, лексикологије, морфологије, синтаксе, семантике, стилистике и слично. У њој се налазе следећи аутори и њихови прилози: Христина Андоновска, „За некои особености на евронимите во македонскиот и во српскиот јазик”; Александра Антић, „Суфикс -џија/.чија у *Речнику говора југа Србије* Момчила Златановића”; Недељко Богдановић, „Трајање заборављеног”; Валентина Бонџолова, „Ретронимите в българския език”; Жарко Бошњаковић, „Стабилност неких вокалских црта у говору Баваништа”; Бојана Вељовић, „Облици презента у говору Тутина, Новог Пазара и Сјенице”; Данка Вујаклија, „Хипотакса у шумадијско-војвођанском дијалекту (досадашња истраживања); Гордана Драгин, „Међу Србима у Румунији”; Васил Дрвошанов, „Изразувањето на семемата 'дамчест' во македонските говори”; Најда Иванова, Лингвистички и лингводидактички аспекти наставе рускословенског језика у славеносерпској епоси на примеру Руководства к славенској граматици (1830) Георгија Захаријадиса”; Александра Јанић, „Специфичности творбе жаргонских именица југоисточне Србије за означавање особа”; Јелена Јанковић, Марина Јуришић, „Нацрт упитника за прикупљање миколошке лексике”; Марина Јањић, Александар Новаковић, „Функционалност приручника и практикума проф.др Јордане Марковић”; Голуб Јашовић, „Антропонимија села Велика Крушевица код Рековца”; Надежда Јовић, „Лексика у вези са производњом и употребом алкохолних пића у речнику села Каменице код Ниша“; Милош Ковачевић, „Прилошка одредба компензације”; Веселинка Лаброска, „Називите на разбојот и на некои делови на разбојот во македонските дијалекти – споредба со називите во југоисточна Србија (според књигата на Јордана Марковиќ); Лилјана Макаријоска, „За лексиката од областа на ткајачката дејност од етнолингвистички аспект”; Бранкица Марковић, Биљана Савић, „О ткачкој терминологији на простору три дијалекта (херцеговачко-крајишког, шумадијско-војвођанског и призренско-тимочке дијалекатске области) –компаративна анализа”; Софија Милорадовић, „Језик који нас је одржао”; Тања Милосављевић, „Творбено-семантичке и лингвокултурне карактеристике жаргонске лексике југоисточне Србије”; Ивана Митић, „Речи са негативним значењем као интензификатори у српском језику”; Биљана Мишић Илић, „*WTF is this*? Формалне и функционалне карактеристике англицизма fuck у српском”; Радивоје Младеновић, „Трпни глаголски придев и глаголске именице у сиринићком говору”; Видан Николић, „Славко Златојевић ‒ сарадник Вука Караџића на увођењу реформе српскога књижевног језика”; Милка Николић, „Новински текстови Марије Маге Магазиновић у листу *Политика* (рубрика „Женски свет”) из 1905. и 1906. године”; Драгољуб Петровић, „Милош Црњански о преисторијским српским ономастичким траговима на британским острвима”; Мато Пижурица, Драгана Радовановић, „Лексиколошки оглед: трагом *Бучумика* Недељка Богдановића”; Михај Радан, „Прилози у карашевским говорима”; Сандра Савић, „Из лексике народне медицине Гаџиног Хана – болести плућног система”; Димка Савова, „Фигуративна значења речи *апетит* у српском језику”; Биљана Сикимић, „Са странцима на терену. Прилог историји теренске лингвистике у Србији”; Радоје Симић, Јелена Јовановић Симић, „Жанровска структура дијалекатског текста и употреба глаголских личних облика”; Андрей Соболев, „О некоторых задачах исследования языковых и политических границ в Южной Славии”; Драгана Станковић, „Значења инструментала у говорима призренско-тимочке говорне зоне”; Срето Танасић, „Време у роману *Време смрти* Добрице Ђосића: изражавање појединачног и општег глаголским облицима”; Лидија Тантуровска, Татјана Трајковић, „За една промена во сродничката терминологија (кај скопјаните и кај нишлиите)”; Катица Трајкова, „За декорацијата на македонските средновековни ракописи”; Татјана Трајковић, „Вокали у говору Бујановца”; Радојка Цицмил Реметић, „Ткачка терминологија на пивској планини”; Љубисав Ћирић, „Из лужничке антропографске лексике”

Долазећи са афилијацијом научних института и високошколских установа, аутори радова сведоче својим научним резултатима о неким токовима развоја научних области језика и књижевности у Србији, Македонији, Бугарској и Румунији, без обзира на то да ли се истраживачки корпуси увек везују за оно што припада националним оквирима.

Уверена да зборник радова представља значајан прилог научним истраживањима у области филолошких дисциплина, свесрдно препоручујем његово публиковање.

Рецензент

др Данијела Поповић Николић,

ванредни професор Филолошког факултета у Нишу

У Нишу,

22. 8. 2020. године